**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

9. septembra 2022

**Návrh**

**Stratégie Bratislava SMART Region**

Materiál predkladá: Materiál obsahuje:

Mgr. Juraj Droba MA, MBA 1. Návrh uznesenia

predseda 2. Dôvodovú správu

Bratislavského samosprávneho kraja 3. Prílohy

4. Stanoviská komisií

Zodpovední:

Ing. Patrícia Mešťan, MA

riaditeľka

Úradu Bratislavského samosprávneho kraja

Mgr. Barbora Lukáčová

riaditeľka Odboru stratégie, územného rozvoja a riadenia projektov

Úradu Bratislavského samosprávneho kraja

Spracovatelia:

Ing. Matúš Krnčok

vedúci Inštitútu regionálnej politiky

Bratislavského kraja

Mgr. Katarína Jurinová

referentka Inštitútu regionálnej politiky

Bratislavského kraja

Bratislava

september 2022

Návrh uznesenia

**UZNESENIE č. .........../2022**

zo dňa  09. 09. 2022

Zastupiteľstvo Bratislavského samosprávneho kraja po prerokovaní materiálu

**A schvaľuje**

Stratégiu Bratislava SMART Region

**B ukladá**

riaditeľke Úradu Bratislavského samosprávneho kraja:

B.1 realizovať Akčný plán Stratégie Bratislava SMART Region

Termín: priebežne

B.2 predkladať Zastupiteľstvu BSK Správu o plnení úloh vyplývajúcich z Akčného plánu Stratégie Bratislava SMART Region pravidelne raz za dva roky najneskôr v termíne k 30. júnu daného kalendárneho roka počnúc rokom 2024

Termín: pravidelne raz za dva roky

**D ô v o d o v á s p r á v a**

V máji 2020 pristúpil Bratislavský samosprávny kraj (ďalej len „BSK“) k realizácii projektu „Smart región BSK“, ktorý je spolufinancovaný z prostriedkov Európskeho sociálneho fondu v rámci programu Efektívna verejná správa. Dokument „Stratégia Bratislava SMART Region“ (ďalej len „SMART stratégia“) predstavuje jednu z jeho troch hlavných aktivít. SMART stratégia sa zaoberá **kontextom vykonávaných kompetencií Úradu BSK** **s ohľadom na aplikáciu prístupu SMART k jednotlivým oblastiam (udržateľná mobilita, životné prostredie, ľudské zdroje, sociálna inklúzia, governance).**

Cieľ dokumentu spočíva vo vytvorení efektívne fungujúceho Úradu BSK, ktorý svojim občanom poskytuje adresné, dostupné a efektívne služby. Zároveň je jeho cieľom optimalizácia politík vo vybraných sektoroch za účelom dosiahnutia trvalo udržateľného rozvoja v zmysle SMART princípov. Stratégia Bratislava SMART Region je úvodnou fázou procesu implementácie SMART riešení v kraji a obsahuje návrhy SMART opatrení.

Dokument Bratislava SMART Region je členený na: analytickú, strategickú a vykonávaciu časť. V rámci analytickej časti sú identifikované hlavné výzvy a kľúčové dáta, ktoré sa stali východiskom pre vypracovanie tejto stratégie. Súčasťou analytickej časti sú aj realizované príklady dobrej praxe, v každej verejnej politike osobitne. Strategická časť navrhuje konkrétne opatrenia pre každú verejnú politiku, vrátane popisu opatrenia, zainteresovaných inštitúcií, ako aj cieľových skupín. Vykonávacia časť popisuje konkrétne postupy realizácie navrhovaných opatrení.

V rámci SMART stratégie bol realizovaný kvantitatívny výskum, pričom súčasťou stratégie sú aj výstupy z dotazníkového šetrenia, ktoré boli realizované elektronickou formou a určené ako podklad pre navrhované SMART riešenia Zeleného úradu BSK a Vytvorenia interaktívnej mapy. Dotazovanou skupinou v prípade Zeleného úradu BSK boli všetci zamestnanci Úradu BSK a v prípade Vytvorenia interaktívnej mapy boli oslovené organizačné zložky (odbory a oddelenia) Úradu BSK.

Dokument spracovala NOVACO spol. s.r.o., v spolupráci s Inštitútom regionálnej politiky Bratislavského kraja, jednotlivými odbormi Úradu BSK a relevantnými sociálno-ekonomickými partnermi.

**Chronológia tvorby jednotlivých krokov tvorby**

|  |  |
| --- | --- |
| **PODROBNOSTI ETAPY** | **HARMONOGRAM PRÁCE** |
| Vytvorenie interdisciplinárneho tímu zloženého zo zástupcov relevantných aktérov, vypracovanie návrhu SMART stratégie (úvodná časť, analytická časť, strategická časť) v spolupráci s interdisciplinárnymi tímami. Ukončené pripomienkovanie a finalizácia spracovávanej časti SMART stratégie.  Zorganizovanie verejného odborného prerokovania návrhu SMART stratégie za účasti relevantných aktérov. | **01/2021 – 08/2021** |
| Vypracovanie návrhu SMART stratégie (vykonávacia časť, záver) v spolupráci s interdisciplinárnymi tímami.  Ukončené pripomienkovanie a finalizácia SMART stratégie. | **01/2021 – 11/2021** |
| Zaslanie elektronickej verzie SMART stratégie, vrátane skrátenej verzie vo forme infografiky, prezentácie a abstraktu pre politických predstaviteľov obcí, miest a VÚC (v slovenskom aj anglickom jazyku). | **02/2022** |
| Odovzdanie kompletnej finálnej verzie SMART stratégie a povinných príloh, vrátane jazykovej korektúry a zapracovaných pripomienok, vo fyzickej podobe a elektronickej podobe, vizualizácie dát a informácií pomocou infografiky. | **06/2022** |
| Prezentácia vytvorenej SMART stratégie. | **06/2022** |

SMART stratégia má zadefinovaný globálny cieľ, z ktorého vychádzajú jednotlivé návrhy opatrení. Tieto návrhy boli inšpirované na základe príkladov dobrej praxe.

**Globálny cieľ SMART stratégie**

Skvalitnenie života občanov kraja prostredníctvom optimalizácie procesov verejnej správy s využitím SMART princípov.

**Kľúčové výzvy a návrhy opatrení v jednotlivých kľúčových oblastiach SMART stratégie**

**Udržateľná mobilita**

Vybrané kľúčové výzvy:

* slabšia atraktivita verejnej dopravy (o. i. nedostatočné uplatňovanie Technických a prevádzkových štandardov IDS BK v praxi);
* malý podiel nízkoemisných dopravných prostriedkov vo VOD.

Opatrenia:

1. „**Regionálna dopravná autorita**“ – posilnenie kompetencií spoločnosti BID vo vzťahu k riadeniu systému verejnej osobnej dopravy
2. „**Elektromobilita**“ – návrh schémy zavedenia nových nabíjacích staníc v areáloch zariadení v zriaďovateľskej pôsobnosti BSK

**Životné prostredie**

Vybrané kľúčové výzvy:

* nedostatočné systematické opatrenia Úradu BSK zamerané na samotnú prevádzku (napr. cielené úspory energie a vody, využívanie kancelárskych potrieb s dlhou životnosťou, predchádzanie vzniku odpadu a recyklácia; a pod.), rovnako ako na oblasť verejného obstarávania a vzdelávania zamestnancov v danej oblasti;
* negatívne dôsledky klimatickej zmeny a znečistenia ovzdušia;
* stúpajúca energetická náročnosť verejných.

Opatrenia:

1. „**Zelený Úrad Bratislavského samosprávneho kraja**“ – návrh zavádzania zelených opatrení (recyklácia, výmena osvetlenia a pod.) v rámci Úradu BSK
2. „**Nízkouhlíková stratégia Bratislavského samosprávneho kraja**“ – návrh štruktúry strategického dokumentu k problematike produkcie a znižovania emisií v budovách Úradu BSK a organizáciách v jeho zriaďovateľskej  pôsobnosti

**Ľudské zdroje**

Vybrané kľúčové výzvy:

* nízka úroveň spolupráce a transferu poznatkov medzi strednými školami, akademickým a súkromným sektorom;
* nízka úroveň internacionalizácie prostredia vedy, výskumu a inovácií;
* slabé prepojenie systému vzdelávania na trh práce.

Opatrenia:

1. „**Inovačný klaster**“ – platforma na prepájanie aktérov z rôznych sfér hospodárstva (verejnej, súkromnej, akademickej a pod.) za účelom zvyšovania inovačnej výkonnosti
2. „**Talent office**“ – vytvorenie head-huntingového oddelenia na Úrade BSK a sieťovanie zamestnávateľov, žiakov a škôl na všetkých stupňoch vzdelávania

**Sociálna inklúzia**

Vybrané kľúčové výzvy:

* zvýšené nároky na zabezpečenie sociálnych služieb v dôsledku enormného prírastku obyvateľov;
* nízka miera elektronizácie a digitalizácie v sociálnych službách;
* nedostatočná miera mapovania dopytu po sociálnych službách z pohľadu diagnóz a ochorení (štruktúra dopytu a dostupnosti sociálnych služieb v závislosti od zdravotného postihnutia sa vyvíja a mení) ;
* nedostatočná prehľadnosť možnosti výberu zariadení sociálnych služieb z jedného webového sídla, mapujúca všetky zariadenia sociálnych služieb bez ohľadu na ich právnu formu, s možnosťou priamej registrácie do zariadenia.

Opatrenia:

1. „**Softvérové riešenie poskytovaných služieb**“ – informačný systém o sociálnych službách v rámci zariadení v správe BSK
2. „**Vytvorenie webovej platformy**“ – interaktívna mapa sociálnych služieb v BSK na sprehľadnenie existujúcich zariadení sociálnych služieb v BSK
3. „**Digitalizácia dát z posudkovej činnosti**“ – nástroj na zaznamenávanie a zhromažďovanie dát a ich ďalšiu analýzu

**Governance​**

Vybrané kľúčové výzvy:

* nedostatočná komunikácia a sprístupňovanie údajov na vývoj kľúčových tém a podporu výskumných aktivít medzi samosprávami v BSK, ako aj medzi štátnymi inštitúciami a ich organizáciami;
* podpora tímovej práce a kolaborácie zamestnancov Úradu BSK do on-line prostredia;
* neefektívne riadenie verejnej správy na princípe partnerstva a dát, vrátane strategického balíka elektronizácie a digitalizácie verejných služieb a podpory v oblasti zverejňovania „big data“;
* záverečné bakalárske a diplomové práce nereflektujú výzvy a potreby lokálnej a regionálnej samosprávy po aktuálne potrebných problematikách.

Opatrenia:

1. „**Vytvorenie edukačnej platformy best-practice**“ – platforma na zdieľanie dobrých a zlých skúsenosti jednotlivých samospráv v rôznych verejných politikách
2. „**Vytvorenie interaktívnej pojmovej mapy**“ – pojmová mapa prenosu dát a kontaktov na oddeleniach relevantných inštitúcií
3. „**Vytvorenie portálu výskumných otázok**“ – portál na zverejňovanie problémových aspektov kraja vo forme výskumných otázok pre študentov vysokých škôl

**Prílohy:**

1. Stratégia Bratislava SMART Region